text: 49-årig sigtet for drabsforsøg på bekendt
  20 november 2016 kl. 16.44
  En 49-årig tog kvælertag på en kvindelig bekendt efter et skænderi. Manden er varetægtsfængslet i fire uger.
  En mand fra Odense var på besøg hos en kvindelig bekendt i Fredericia lørdag aften. Besøget udviklede sig til et skænderi, og skænderiet udviklede sig et forsøg på manddrab, som manden nu er sigtet og varetægtsfængslet for.
  - Manden tager kvælertag på hende, og tildeler hende flere slag og spark, siger Hans Hoffensetz, vagtchef ved Sydøstjyllands Politi, til TV SYD.
  Fordi manden tager kvælertag på kvinden og truer hende, vurderer politiet det som forsøg på manddrab. Under overfaldet slipper kvinden væk og tilkalder politiet, som anholder manden.
  Manden blev søndag fremstillet i grundlovsforhør og er nu varetægtsfængslet i fire uger.
  Kvinden er blevet undersøgt af læger, men er sluppet fra overfaldet uden alvorlig skader.
  